**РЕПУБЛИКА СРПСКА**

**ВЛАДА**

**Е**

**НАЦРТ**

**ЗАКОН**

**О ЗАДУЖИВАЊУ, ДУГУ И ГАРАНЦИЈАМА**

**РЕПУБЛИКЕ СРПСКЕ**

**Бања Лука, децембар 2025. године**

**Нацрт**

**ЗАКОН**

**О ЗАДУЖИВАЊУ, ДУГУ И ГАРАНЦИЈАМА**

**РЕПУБЛИКЕ СРПСКЕ**

**ГЛАВА I**

**ОСНОВНЕ ОДРЕДБЕ**

Предмет Закона

Члан 1.

Овим законом уређују се услови, начин и поступак задуживања Републике Српске, јединица локалне самоуправе и фондова социјалне сигурности, те издавање гаранција Републике Српске и јединица локалне самоуправе, ограничења дуга, обезбјеђење средстава за отплату дуга, вођење евиденција и извјештавање о дугу и гаранцијама, као и друга питања која се односе на дуг и гаранције.

Значење појмова

Члан 2.

Појмови употријебљени у овом закону имају сљедећа значења:

1) акт о преузимању финансијске обавезе је писани споразум, уговор, проспект или други финансијски аранжман који садржи услове под којима је дужник добио средства од повјериоца или одредбе којима се регулише отплата позајмљених средстава, као и други аранжмани у складу са законом на основу којих за дужника настају финансијске обавезе,

2) буџетски расходи прописани су законом и прописима донесеним на основу закона за послове, функције и програме који се планирају у финансијским плановима буџетских корисника, односно у буџету,

3) већински власник је власник који посједује више од 50% акција, односно удјела у правном лицу,

4) гаранција је преузета, потенцијална и финансијска обавеза у виду једностране писане изјаве издаваоца гаранције или двостраног споразума закљученог између издаваоца гаранције и корисника гаранције да издавалац гаранције плати доспјелу, а неизмирену обавезу, у случају да дужник који има примарну обавезу за извршење доспјеле финансијске обавезе осигуране гаранцијом није извршио такву обавезу дјелимично или потпуно, те када су испуњени услови из гаранције,

5) дефицит произашао из готовинског тока је привремени дефицит проузрокован разликом у времену прилива и одлива буџетских средстава, а базира се на уравнотеженом буџету за ту фискалну годину,

6) директна гаранција је гаранција издаваоца гаранције издата директно у корист повјериоца,

7) директни дуг Републике Српске је дуг настао директно у име Републике Српске и искључује релевантни дуг Републике Српске,

8) дуг је финансијска обавеза за позајмљена новчана средства, укључујући финансијски лизинг, друге обавезе у складу са актом о преузимању финансијске обавезе и обавезе чији је начин измирења утврђен посебним законима,

9) дуг БиХ је дуг деноминован у домаћој валути, чији је зајмопримац Министарство финансија и трезора БиХ, у име БиХ,

10) дугорочни дуг је дуг чији је рок отплате дужи од годину дана од дана задужења,

11) дужник је страна која је примарно дужна измирити своју финансијску обавезу у складу са актом о преузимању финансијске обавезе,

12) дуг Инвестиционо-развојне банке Републике Српске (у даљем тексту: Инвестиционо-развојна банка), дуг јавних предузећа и дуг јавних установа подразумијева индиректни дуг Републике Српске у име и за рачун ових корисника,

13) дуг јединица локалне самоуправе и дуг фондова социјалне сигурности, у смислу овог закона, обухвата дуг настао њиховим директним задужењем и индиректни дуг Републике Српске у име и за рачун ових корисника,

14) дуг Републике Српске представља дуг по којем је дужник, директно или индиректно, Министарство финансија у име Републике Српске, и не обухвата дуг јединица локалне самоуправе, фондова социјалне сигурности, јавних предузећа, Инвестиционо-развојне банке и јавних установа,

15) задуживање је стварање финансијске обавезе по основу писаног споразума, уговора или другог правног посла о кредиту, зајму, финансијском лизингу и издавању хартија од вриједности,

16) индиректна гаранција је протугаранција издата у корист другог гаранта,

17) индиректна гаранција Републике Српске је гаранција Републике Српске издата у корист БиХ,

18) индиректна гаранција јединица локалне самоуправе је гаранција јединица локалне самоуправе издата у корист Републике Српске,

19) индиректни дуг Републике Српске је дуг Републике Српске настао у име и за рачун крајњег дужника (јединица локалне самоуправе, фондова социјалне сигурности, јавних предузећа, Инвестиционо-развојне банке и јавних установа), а кога дужник сервисира према Републици Српској у складу са условима дефинисаним уговором,

20) инвестициони носилац пројекта је лице које је према писаном споразуму, уговору или другим правним послом дужно да финансира, пројектује, изгради и/или опреми капиталну инвестицију, а која је власништво дужника,

21) јавна установа, у смислу овог закона, је установа основана у складу са законом којим се уређује систем јавних служби и чији оснивач је Република Српска или јединице локалне самоуправе,

22) јавни дуг Републике Српске обухвата дуг Републике Српске, дуг јединица локалне самоуправе и дуг фондова социјалне сигурности,

23) јавно предузеће је правно лице које је уписано у судски регистар као привредно друштво у форми акционарског друштва или друштва са ограниченом одговорношћу и у чијем основном капиталу Република Српска или јединица локалне самоуправе има, директно или индиректно, већинско власништво или остварује контролу по другом основу,

24) капитална инвестиција је улагање у повећање и очување вриједности имовине, улагања у земљиште, грађевине, опрему и другу материјалну и нематеријалну имовину, односно развојни пројекат, пројекат побољшања и изградње инфраструктуре, укључујући покретну и непокретну имовину, опрему и консултантске услуге у смислу техничке помоћи у вези са капиталним пројектом, а које су саставни дио таквог пројекта, који је претходно одобрен од надлежног органа управљања и има рок трајања дужи од 12 мјесеци, а у функцији је јавног интереса,

25) крајњи, односно примарни дужник је страна која је примарно одговорна за измирење финансијске обавезе,

26) краткорочни дуг је дуг чији је рок отплате до 12 мјесеци од дана задужења,

27) корисник гаранције је повјерилац, односно други гарант којем се, у случају неиспуњења доспјеле финансијске обавезе од стране дужника, издавалац гаранције обавезује да ће испунити уговорену обавезу ако су испуњени услови из гаранције,

28) повјерилац је кредитор, зајмодавац, лизинг друштво, инвестициони носилац пројекта, инвеститор у дужничке хартије од вриједности и/или платни агент емисије,

29) пренесене обавезе су обавезе које су настале, а нису измирене до краја претходне фискалне године и које су пренесене у наредну фискалну годину,

30) принцип крајњег корисника је принцип алокације обавезе Републике Српске у вези са отплатом спољног дуга према мјесту коришћења кредитних средстава у вријеме када је тај дуг настао,

31) приходи, у смислу овог закона, подразумијевају без ограничења пореске и непореске приходе и остале приходе утврђене законима и другим прописима,

32) радни дан је дан који није субота, недјеља или други дан када се по закону не ради или како је уговором дефинисано,

33) редовни приходи јединица локалне самоуправе, у смислу овог закона, обухватају пореске и непореске приходе буџета и трансфере неразвијеним и изразито неразвијеним општинама,

34) релевантни дуг крајњег дужника је дуг крајњег дужника у чије име и за рачун се задужила Република Српска и који је платив из средстава крајњег дужника,

35) релевантни дуг Републике Српске је дуг Републике Српске у чије име и за рачун се, према одлукама Републике Српске, задужила БиХ и који је платив из средстава Републике Српске,

36) репрограм је промјена већ уговорених услова кредита или зајма, а која може укључивати промјену у начину и року отплате, промјену каматне стопе, одгоду плаћања доспјелог дуговања и мировање отплате,

37) рефинансирање је задуживање ради затварања постојећег дуга новим дугом,

38) сервисирање дуга је уплата средстава сваке фискалне године за главницу, камату, дисконт и друге обавезе по основу дуга, укључујући и остале пратеће трошкове,

39) спољна гаранција представља гаранцију којом се гарантује отплата спољног дуга дужника,

40) спољни дуг је дуг према иностраним повјериоцима, који је платив у страној валути и који је настао у складу са Уставом и законима Републике Српске и БиХ, искључујући спољни дуг који је настао од 2. априла 1992. до 14. децембра 1995. године, а који се не сматра спољним дугом Републике Српске и она нема никакву одговорност за отплату тог дуга,

41) укупан дуг Републике Српске обухвата јавни дуг Републике Српске и индиректни дуг Републике Српске настао у име и за рачун јавних предузећа, Инвестиционо-развојне банке и јавних установа,

42) унутрашња гаранција представља гаранцију којом се гарантује отплата унутрашњег дуга дужника,

43) унутрашњи дуг је дуг према домаћим повјериоцима платив у домаћој валути, настао у складу са Уставом и законима Републике Српске и БиХ, а који укључује и обавезе чији је начин измирења утврђен посебним законима,

44) хартије од вриједности (у даљем тексту: ХОВ) су дужничке ХОВ – преносиве исправе, издате у нематеријализованом облику на основу којих се остварују права према емитенту и чине обавезу емитента у складу са законима и актом о емисији ХОВ,

45) финансијски лизинг је облик финансирања основних средства на одређени период, с тим да на крају тог периода основна средства могу постати власништво дужника у складу са законом,

46) фондови социјалне сигурности, у смислу овог закона, су Фонд здравственог осигурања Републике Српске, Јавни фонд за дјечију заштиту Републике Српске и Завод за запошљавање Републике Српске.

**ГЛАВА II**

**ДУГ И ЗАДУЖИВАЊЕ**

**1. Статус и инструменти обезбјеђења дуга**

Дуг као апсолутна обавеза

Члан 3.

(1) Дуг Републике Српске представља апсолутну и безусловну обавезу Републике Српске у складу са условима дефинисаним актом о преузимању финансијске обавезе и условима преузетих обавеза по основу посебних прописа.

(2) Дуг јединице локалне самоуправе представља апсолутну и безусловну обавезу јединице локалне самоуправе у складу са условима дефинисаним актом о преузимању финансијске обавезе.

(3) Дуг фондова социјалне сигурности, јавних предузећа, Инвестиционо-развојне банке и јавних установа представља њихову апсолутну и безусловну обавезу у складу са условима дефинисаним актом о преузимању финансијске обавезе.

Статус отплате дуга

Члан 4.

(1) Све обавезе које чине дуг Републике Српске имају једнак статус, без обзира на то када су настале и да ли су настале издавањем ХОВ, узимањем кредита, зајмова, финансијског лизинга или преузимањем дуга у случају извршне судске пресуде.

(2) Отплата дуга Републике Српске је приоритетна обавеза која се измирује из прихода Републике Српске.

(3) Уколико су стварне доспјеле обавезе из става 2. овог члана веће од планираних обавеза, недостајућа средства обезбјеђују се у буџету.

(4) Одредбе ст. 1. и 2. овог члана сходно се примјењују и на јединице локалне самоуправе, Инвестиционо-развојну банку, јавна предузећа и јавне установе.

Инструменти осигурања дуга

Члан 5.

(1) Дуг Републике Српске може се додатно осигурати посебним јемством.

(2) Дуг јединица локалне самоуправе може се додатно осигурати:

1) мјеницом,

2) намјенским новчаним депозитом до висине годишњег ануитета,

3) цјелокупним или дијелом прихода који се очекује од капиталне инвестиције,

4) приходима од индиректних пореза који припадају јединици локалне самоуправе,

5) гаранцијом банке и друштва за финансијско осигурање, гаранцијом БиХ и Републике Српске.

(3) У случају да се отплата дуга додатно обезбјеђује инструментима осигурања из ст. 1. и 2. овог члана, одлуком о задужењу утврђује се и овлашћење за давање инструмената из става 1. и става 2. т. 1) до 4) овог члана.

(4) Дуг фондова социјалне сигурности, јавних предузећа, Инвестиционо-развојне банке и јавних установа може се осигурати у складу са прописима који уређују пословање и управљање ових субјеката.

Ништавност дуга и инструмената осигурања

Члан 6.

(1) Задужење које настане након ступања на снагу овог закона, а није настало на начин и под условима прописаним овим законом је ништавно.

(2) Било који инструмент осигурања који се издаје повјериоцу у сврху осигурања отплате дуга Републике Српске, јединице локалне самоуправе, фонда социјалне сигурности, јавног предузећа, Инвестиционо-развојне банке и јавне установе супротно овлашћењима из члана 5. став 3. овог закона је ништаван.

**2. Начин задуживања, овлашћења и годишња ограничења новог задуживања**

Мјесто, валута и форма задуживања

Члан 7.

(1) Република Српска или јединица локалне самоуправе може се задуживати у земљи и иностранству, у домаћој и страној валути, у форми кредита, зајма, ХОВ, финансијског лизинга и преузимања дуга.

(2) Мјесто, валута и форма задуживања фондова социјалне сигурности, јавних предузећа, Инвестиционо-развојне банке и јавних установа утврђује се у складу са прописима који уређују пословање и управљање ових субјеката.

Рочност дуга

Члан 8.

(1) Република Српска или јединица локалне самоуправе може се задуживати краткорочно и дугорочно.

(2) Изузетно од става 1. овог члана, задуживање у сврхе прописане чланом 16. тачка 1) овог закона могуће је само у оквиру краткорочног задуживања.

(3) Рочност дуга фондова социјалне сигурности, јавних предузећа, Инвестиционо-развојне банке и јавних установа утврђује се у складу са прописима који уређују пословање и управљање ових субјеката.

Овлашћење за задуживање Републике Српске

Члан 9.

(1) Народна скупштина Републике Српске (у даљем тексту: Народна скупштина), на приједлог Владе Републике Српске, одлучује о укупном краткорочном и дугорочном задуживању које може настати у току фискалне године, као и о његовој намјени.

(2) Појединачне одлуке о дугорочном задужењу из става 1. овог члана до одобрених износа доноси Влада Републике Српске (у даљем тексту: Влада), осим у случају из става 4. овог члана.

(3) Одлука Владе из става 2. овог члана садржи:

1) намјену и врсту задужења,

2) максимални износ главнице задужења,

3) максималну камату и трошкове задужења,

4) доспијеће и услове отплате главнице, камате и других трошкова,

5) коефицијент стања дуга у вези са ограничењима прописаним овим законом,

6) крајње кориснике средстава.

(4) Народна скупштина доноси одлуку о одобравању капиталне инвестиције, као и о максималном износу задужења за финансирање те инвестиције.

(5) Министарство финансија, у сарадњи са ресорним министарством, припрема приједлог одлуке о задуживању из става 4. овог члана, који разматра Влада и доставља га Народној скупштини на усвајање.

(6) Одлука из става 4. овог члана садржи елементе из става 3. овог члана.

(7) Након доношења одлуке о задужењу Републике Српске у складу са овим чланом, министар финансија и друго лице овлашћени су да потпишу уговор о кредиту, зајму, пројектни споразум, уговор, односно одлуке, уговоре и друге акте у вези са емисијом ХОВ.

(8) Одлуке из овог члана могу се реализовати у једној или у више транши.

(9) Појединачна рјешења о краткорочном задужењу из става 1. овог члана, до одобрених износа, доноси министар финансија.

(10) Рјешење министра из става 9. овог члана садржи:

1) намјену задужења,

2) планирани износ емисије,

3) номиналну вриједност трезорског записа,

4) датуме аукције, регистрације и доспијећа.

(11) Министарство финансија доставља извјештај о задужењу, дугу и гаранцијама, у виду Информације о дугу на посљедњи дан у фискалној години, Влади и Народној скупштини у складу са прописима који уређују буџетски систем Републике Српске.

Овлашћење за задуживање јединице локалне самоуправе

Члан 10.

(1) Јединица локалне самоуправе може да се задужи искључиво на основу одлуке скупштине јединице локалне самоуправе.

(2) Одлука из става 1. овог члана садржи:

1) намјену и врсту задужења,

2) износ главнице задужења,

3) камату и остале трошкове задужења,

4) рок доспијећа и услове отплате,

5) инструменте обезбјеђења дуга,

6) коефицијент сервиса дуга у складу са ограничењима прописаним овим законом и изјаву којом се потврђује да нема доспјелих, а неизмирених обавеза по основу пореза и доприноса.

(3) Јединица локалне самоуправе је дужна да одлуку о прихватању задужења достави Министарству финансија у року не дужем од десет радних дана од дана њене објаве у службеном гласилу јединице локалне самоуправе, у сврху вођења евиденције о дугу.

Овлашћење за задужење фондова социјалне сигурности

Члан 11.

(1) Влада, у функцији оснивача, даје сагласност на финансијски план пословања фонда социјалне сигурности.

(2) Надлежни орган фонда социјалне сигурности, уз прибављену претходну сагласност Министарства финансија и у складу са усвојеним финансијским планом пословања из става 1. овог члана, доноси одлуку о задужењу фонда социјалне сигурности.

(3) Када је актом о задужењу из става 2. овог члана предвиђено издавање гаранције Републике Српске, потребно је прије доношења одлуке о задужењу спровести процедуру прописану овим законом.

(4) Одлука из става 2. овог члана садржи:

1) намјену и врсту задужења,

2) износ главнице задужења,

3) максималну каматну стопу и трошкове задужења,

4) рок доспијећа и услове отплате,

5) инструменте обезбјеђења,

6) коефицијент сервиса дуга у складу са ограничењима прописаним овим законом.

(5) Влада доноси уредбу којом се уређују услови и поступак задуживања фондова социјалне сигурности.

(6) Министар финансија доноси упутство којим се уређује вођење евиденције дуга фондова социјалне сигурности.

Годишње ограничење износа новог задужења Републике Српске

и јединице локалне самоуправе

Члан 12.

(1) Годишње ограничење износа новог задужења Републике Српске одређује се одлуком о дугорочном задуживању, одлуком о краткорочном задуживању, буџетом и законом о извршењу буџета, а јединице локалне самоуправе одређују буџетом и одлуком о извршењу буџета.

(2) У периоду привременог финансирања Република Српска и јединица локалне самоуправе могу се задужити по основу дуга до износа утврђеног у одлуци о привременом финансирању.

(3) У одлуци о привременом финансирању може бити предвиђена могућност додатног задуживања највише до износа текућих отплата дуга који има доспијеће у периоду до три мјесеца по истеку привременог финансирања.

(4) Уколико се у периоду привременог финансирања буџет не донесе до 30. јуна текуће године, Влада и градоначелник, односно начелник, овлашћени су да доносе одлуке о задужењу и да задуживањем осигурају средства за отплату дуга који доспијева током фискалне године.

(5) У случају да се ХОВ емитују са дисконтом, ограничење се обрачунава по номиналној вриједности емитованих ХОВ.

Годишње ограничење задужења фондова социјалне сигурности

Члан 13.

(1) Фонд социјалне сигурности може се дугорочно задужити у оквирима укупних ограничења, посматрано на годишњем нивоу, уколико у вријеме одобрења задужења износ сервисирања дуга који доспијева у свакој наредној години, укључујући и сервисирање за предложено ново задужење, не прелази 18% износа прихода фонда социјалне сигурности остварених у претходној фискалној години.

(2) Укупан износ који доспијева за отплату подразумијева износ директног задужења фонда социјалне сигурности, као и задужење Републике Српске у име и за рачун фонда социјалне сигурности.

(3) Краткорочно задужење фонда социјалне сигурности ни у једном тренутку не може прелазити 5% прихода остварених у претходној фискалној години.

**3. Претходна сагласност за задуживање**

Претходна сагласност Министарства финансија

Члан 14.

(1) Без претходне писане сагласности Министарства финансија, у складу са овим законом, не могу се задуживати:

1) јединице локалне самоуправе,

2) фондови социјалне сигурности,

3) јавна предузећа која су у посљедње двије године заредом остварила негативан финансијски резултат,

4) правна лица која имају неотплаћен дуг за који је издата гаранција Републике Српске.

(2) Без претходне писане сагласности Министарства финансија, Инвестиционо-развојна банка, јавна предузећа и јавне установе не могу покренути процедуре индиректног задужења Републике Српске.

(3) Министарство финансија утврђује и објављује листу субјеката из става 1. тачка 3) овог члана на својој интернет страници.

(4) Листа субјеката из става 3. овог члана ажурира се једном годишње.

(5) Без претходне писане сагласности Министарства финансија, градоначелник, односно начелник не може дати претходну сагласност за задужење субјектима из става 1. т. 3) и 4) овог члана које је основала јединица локалне самоуправе.

(6) Сагласност Министарства финансија из ст. 1, 2. и 5. овог члана важи годину дана од дана издавања.

(7) Министар финансија доноси упутство којим се уређују поступак давања претходне писане сагласности из ст. 1, 2. и 5. овог члана, обавезан садржај захтјева, прилози и документација.

Претходна сагласност јединице локалне самоуправе

Члан 15.

(1) Без претходне писане сагласности јединице локалне самоуправе, у складу са овим законом, не могу се задуживати:

1) јавна предузећа чији је оснивач јединица локалне самоуправе, а која су у посљедње двије године заредом остварила негативан финансијски резултат,

2) правна лица која имају неотплаћен дуг за који је издата гаранција јединица локалне самоуправе.

(2) Министарство финансија објављује листу субјеката из става 1. тачка 1) овог члана на својој интернет страници.

(3) Листа субјеката из става 2. овог члана ажурира се једном годишње.

(4) Градоначелник, односно начелник одлучује о поступку давања претходне писане сагласности из става 1. овог члана, обавезном садржају захтјева, те прилозима и документацији.

**4. Намјена и поступак задуживања**

Намјена краткорочног задужења Републике Српске и јединица локалне самоуправе

Члан 16.

Република Српска и јединица локалне самоуправе може се краткорочно задужити за:

1) привремено финансирање дефицита произашлог из готовинског тока,

2) финансирање пренесених обавеза,

3) финансирање буџетске резерве.

Намјена краткорочног задужења фондова социјалне сигурности

Члан 17.

Фонд социјалне сигурности може се краткорочно задужити у току фискалне године за:

1) привремено финансирање дефицита произашлог из готовинског тока,

2) финансирање пренесених обавеза.

Намјена дугорочног задужења Републике Српске и јединица локалне самоуправе

Члан 18.

(1) Република Српска и јединица локалне самоуправе може се дугорочно задужити за:

1. финансирање буџетског дефицита,
2. финансирање пренесених обавеза,
3. финансирање развојних програма и капиталних инвестиција одобрених програмом јавних инвестиција,
4. сервисирање дуга, укључујући и повезане трошкове,
5. плаћање активираних гаранција, у потпуности или дјелимично,
6. финансирање успостављања и одржавања резерви ликвидности,
7. пријевремену отплату дуга или откупа издатих ХОВ,
8. реструктурирање недоспјелог дуга,
9. заштиту од ризика закључивањем своп уговора и уговора о куповини деривата,
10. финансирање посебних програма одобрених од законодавног органа, а у вези са ванредним стањем у случају угрожавања безбједности усљед елементарних непогода, природних катастрофа и епидемија.

(2) Акте о преузимању финансијске обавезе задуживања Републике Српске потписује министар финансија, а по потреби и ресорно надлежни министар или лице које овласти Влада.

(3) Укупно годишње задужење не укључује износ потребан за рефинансирање дуга.

Намјена дугорочног задужења фондова социјалне сигурности

Члан 19.

Фонд социјалне сигурности може се дугорочно задужити за:

1) финансирање пренесених обавеза,

2) финансирање капиталних инвестиција предвиђених програмом инвестиционих улагања који одобри Влада, а у сврху обављања властите дјелатности,

3) рефинансирање дуга,

4) обезбјеђење средстава ради измирења законом утврђених права.

**5. Задуживање Републике Српске на домаћем тржишту**

Поступак директног задуживања Републике Српске на домаћем тржишту

Члан 20.

* + - 1. Поступак директног задуживања Републике Српске спроводи Министарство финансија.
      2. Влада може одредити и друго лице да заједно са Министарством финансија учествују у преговорима о задужењу.
      3. Министарство финансија, а по потреби и лице из става 2. овог члана, разматра документацију у вези са задужењем и подноси Влади информацију о иницијативи за задужење, која садржи намјену и прелиминарне услове задужења.
      4. Мишљење ресорног министарства о оправданости намјене и мишљење Министарства финансија о ограничењу у складу са овим законом, обавезан су прилог информацији о иницијативи за задужење.
      5. Влада закључком прихвата иницијативу за покретање поступка задужења, утврђује ставове, одређује састав делегације за преговоре и овлашћује лица за потписивање записника са преговора.
      6. Након прихватања иницијативе за задужење, Министарство финансија припрема документацију за задужење и, када је то потребно, заједно са ресорним министарством разматра пројектну документацију, нацрт акта о преузимању финансијске обавезе, као и другу документацију у вези са задужењем.
      7. Уколико у току преговора није постигнута сагласност о битним питањима, Министарство финансија и ресорно министарство информишу Владу о обављеним преговорима, након чега Влада закључком заузима став у вези са спорним одредбама.
      8. Након окончаних преговора, Министарство финансија доставља Влади информацију о преговорима о задужењу, приједлоге аката о преузимању финансијске обавезе, те приједлог одлуке о прихватању задужења на одлучивање.
      9. Након одобрења задужења, министар финансија је овлашћен да потпише акт о преузимању финансијске обавезе.
      10. Одредбе овог члана сходно се примјењују и на јединице локалне самоуправе, уз поштовање ограничења и претходних сагласности дефинисаних чланом 15. овог закона.

Емитовање и трговање ХОВ Републике Српске

Члан 21.

(1) Влада уређује опште услове за емисију и продају ХОВ Републике Српске на примарном тржишту и ближе елементе примарног тржишта ХОВ.

(2) Емисија ХОВ Републике Српске се спроводи у складу са овим законом и прописима који уређују тржиште ХОВ.

(3) ХОВ Републике Српске могу куповати сва домаћа и страна правна и физичка лица.

(4) Одлуком о емисији могу бити утврђена посебна правила и различите фазе аукције за лица из става 3. овог члана.

(5) Понуда за куповину ХОВ сматра се коначном и обавезујућом.

(6) Трговање ХОВ врши се на берзи или другом уређеном јавном тржишту.

(7) Министарство финансија може да објави јавни позив за откуп ХОВ прије рока њиховог доспијећа, ако је таква могућност предвиђена у акту о емисији.

(8) У случају пријевременог откупа поштује се равноправност свих власника ХОВ.

(9) Изузетно, емисија ХОВ у сврху измирења обавеза утврђених посебним законима спроводи се у складу са тим законима и одлуком Владе.

(10) Одредбе овог члана сходно се примјењују и на јединице локалне самоуправе, уз поштовање ограничења и претходних сагласности дефинисаних чланом 15. овог закона и прописима који уређују тржиште ХОВ у Републици Српској.

Процедура у вези са емисијом ХОВ на домаћем тржишту

Члан 22.

(1) Министарство финансија спроводи активности у вези са аукцијом, емисијом и регистрацијом ХОВ у складу са одлуком Владе и овлашћено је да:

1) ангажује агента емисије за обављање одређених послова у вези са емисијом хартија од вриједности,

2) закључи уговор са берзом или другим уређеним тржиштем у вези са обављањем послова у примарној емисији,

3) закључи уговор са Централним регистром хартија од вриједности у складу са прописима који уређују регистрацију ХОВ.

(2) Одредбе овог члана сходно се примјењују и на јединице локалне самоуправе.

Поступак индиректног задуживања Републике Српске на домаћем тржишту

Члан 23.

1. Поступак индиректног задуживања Републике Српске спроводи Министарство финансија, а на основу захтјева крајњег дужника.
2. Министарство финансија и крајњи дужник, а по потреби и друго лице, разматрају документацију у вези са задужењем, а Министарство финансија подноси Влади информацију о иницијативи за задужење, која садржи намјену и прелиминарне услове задужења.
3. Мишљење ресорног министарства о оправданости намјене и мишљење Министарства финансија о ограничењу у складу са овим законом, као и сагласност из члана 14. ст. 1. и 2. овог закона обавезан су прилог информацији о иницијативи за задужење.
4. Влада закључком прихвата иницијативу за покретање поступка задужења и утврђује ставове, а уколико је потребно, одређује састав делегације за преговоре и овлашћује лица за потписивање записника са преговора.
5. Након прихватања иницијативе за задужење, Министарство финансија и крајњи дужник припремају документацију за задужење, а уколико је потребно, заједно са ресорним министарством разматрају пројектну документацију, нацрте акта о преузимању финансијске обавезе и другу документацију у вези са задужењем.
6. Уколико у току преговора није постигнута сагласност о битним питањима, Министарство финансија и ресорно министарство информишу Владу о обављеним преговорима, након чега Влада закључком заузима обавезујући став у вези са спорним одредбама.
7. Након окончаних преговора, Министарство финансија доставља Влади информацију о преговорима о задужењу, приједлоге аката о преузимању финансијске обавезе, те приједлог одлуке о прихватању задужења на одлучивање.
8. Након одобрења задужења, министар финансија је овлашћен да потпише акт о преузимању финансијске обавезе.
9. Министар финансија са крајњим дужником потписује акт о преузимању финансијске обавезе крајњег дужника.
10. Влада доноси уредбу којом се уређују услови и поступак индиректног задуживања Републике Српске на домаћем тржишту у име и за рачун крајњих дужника.

Релевантни унутрашњи дуг Републике Српске

Члан 24.

(1) У случају да унутрашње задужење Републике Српске настаје у виду ХОВ БиХ, Министарство финансија се консултује са Министарством финансија и трезора БиХ у вези са емисијом ХОВ.

(2) У случају релевантног унутрашњег задужења Републике Српске из става 1. овог члана, Министарство финансија подноси захтјев Министарству финансија и трезора БиХ за стварање обавеза на основу индиректног дуга БиХ у корист Републике Српске.

(3) Захтјев из става 2. овог члана садржи упутство Министарству финансија и трезора БиХ да емитује ХОВ БиХ у складу са условима дефинисаним одлуком из члана 9. став 3. овог закона.

(4) Након одобрења за стварање индиректног дуга БиХ, Министарство финансија дужно је закључити уговор са Министарством финансија и трезора БиХ којим се уређују међусобна права и обавезе.

**6. Задуживање Републике Српске на спољном тржишту**

Директно спољно задуживање

Члан 25.

(1) Република Српска може се директно задуживати на спољном тржишту уколико за то постоји исказан интерес Владе, односно министарстава, јединица локалне самоуправе, фондова социјалне сигурности, Инвестиционо-развојне банке, јавних предузећа и јавних установа у Републици Српској, када је то у складу са овим законом и прописима који уређују пословање ових субјеката.

(2) Република Српска може се директно задуживати у иностранству код међународних финансијских институција, влада страних земаља и других иностраних кредитора уз сагласност Парламентарне скупштине БиХ, када је у складу са Уставом БиХ таква сагласност потребна.

(3) Уколико се Република Српска директно задужила у иностранству, Министарство финансија информише Министарство финансија и трезора БиХ, у складу са законом.

Поступак директног задуживања Републике Српске на иностраном тржишту

Члан 26.

(1) Поступак директног задуживања Републике Српске спроводи Министарство финансија.

(2) Влада може одредити и друго лице да заједно са Министарством финансија учествују у преговорима о задужењу.

(3) Министарство финансија, а по потреби и лице из става 2. овог члана, разматра документацију у вези са задужењем и подноси Влади информацију о иницијативи за задужење, која садржи намјену и прелиминаре услове задужења.

(4) Мишљење ресорног министарства о оправданости намјене и мишљење Министарства финансија о ограничењу у складу са овим законом, обавезан су прилог информацији о иницијативи за задужење.

(5) Влада закључком прихвата иницијативу за покретање поступка задужења, утврђује ставове, а уколико је потребно, одређује састав делегације за преговоре и овлашћује лица за потписивање записника са преговора.

(6) Након прихватања иницијативе за задужење, Министарство финансија припрема документацију за задужење, те када је то потребно, заједно са ресорним министарством разматра пројектну документацију, нацрт акта о преузимању финансијске обавезе, као и другу документацију у вези са задужењем.

(7) Уколико у току преговора није постигнута сагласност о битним питањима, Министарство финансија и ресорно министарство информишу Владу о обављеним преговорима, након чега Влада закључком заузима обавезујући став у вези са спорним одредбама.

(8) Након окончаних преговора, Министарство финансија доставља Влади информацију о преговорима о задужењу, приједлог акта о преузимању финансијске обавезе, те приједлог одлуке о прихватању задужења на одлучивање.

(9) Након одобрења задужења, министар финансија је овлашћен да потпише акт о преузимању финансијске обавезе.

Емитовање и трговање ХОВ Републике Српске на међународном

финансијском тржишту

Члан 27.

(1) Влада прописује опште елементе ХОВ Републике Српске на међународном финансијском тржишту.

(2) Емисија ХОВ Републике Српске се спроводи у складу са овим законом и прописима који уређују међународно финансијско тржиште на коме се емитује ХОВ.

(3) Трговање ХОВ врши се на берзи или другом уређеном јавном тржишту.

(4) Министарство финансија може да објави јавни позив за откуп ХОВ прије рока њиховог доспијећа, ако је таква могућност предвиђена у акту о емисији.

(5) У случају пријевременог откупа поштује се равноправност свих власника обвезника.

Процедура у вези са емисијом ХОВ на међународном финансијском тржишту

Члан 28.

Министарство финансија спроводи активности у вези са емисијом ХОВ и овлашћено је да:

1) ангажује агента емисије, платног агента, депозитара, регистрара, фискалног агента, процесног агента, правног савјетника и друга лица неопходна за обављање послова у вези са емисијом ХОВ,

2) закључи уговор са берзом или другим уређеним тржиштем у вези са обављањем послова у примарној емисији.

Индиректно задуживање Републике Српске на спољном тржишту

Члан 29.

(1) Поступак индиректног задуживања Републике Српске спроводи Министарство финансија, а на основу захтјева крајњег дужника.

(2) Влада може одредити и друго лице да заједно са Министарством финансија учествују у преговорима о задужењу.

(3) Министарство финансија и крајњи дужник, а по потреби и лице из става 2. овог члана, разматрају документацију у вези са задужењем, а Министарство финансија подноси Влади информацију о иницијативи за задужење, која садржи намјену и прелиминаре услове задужења.

(4) Мишљење ресорног министарства о оправданости намјене и мишљење Министарства финансија о ограничењу у вези са чланом 12. овог закона и сагласност из члана 14. ст. 1. и 2. овог закона обавезан су прилог информацији о иницијативи за задужење.

(5) Влада закључком прихвата иницијативу за покретање поступка задужења, утврђује ставове и одређује састав делегације за преговоре и овлашћује лица за потписивање записника са преговора.

(6) Закључак из става 5. овог члана Министарство финансија доставља Министарству финансија и трезора БиХ заједно са захтјевом којим покреће иницијативу за стварање спољног дуга БиХ.

(7) Уколико у току преговора није постигнута сагласност о битним питањима, делегација за преговоре, путем Министарства финансија и ресорног министарства, информише Владу о обављеним преговорима, након чега Влада закључком заузима обавезујући став у вези са спорним одредбама.

(8) Након окончаних преговора, Министарство финансија доставља Влади информацију о преговорима о задужењу, приједлог акта о преузимању финансијске обавезе, те приједлог одлуке о прихватању задужења на одлучивање.

(9) Након одобрења задужења, министар финансија је овлашћен да потпише акт о преузимању финансијске обавезе.

(10) Министар финансија са крајњим дужником потписује акт о преузимању финансијске обавезе крајњег дужника.

(11) Влада доноси уредбу којом се уређују услови и поступак индиректног задуживања Републике Српске на спољном тржишту у име и за рачун крајњих дужника.

Релевантни спољни дуг Републике Српске

Члан 30.

Уколико се Република Српска задужује у иностранству, а посредством Министарства финансија и трезора БиХ, задужење се врши у складу са прописима којима се уређује задуживање БиХ.

**7. Инвестирање средстава по основу задужења**

Инвестирање средстава по основу дуга Републике Српске

Члан 31.

(1) Министар финансија, ако одредбама акта о преузимању финансијске обавезе није другачије уређено, може привремено инвестирати средства добијена по основу задужења прије њихове намјенске употребе, као и средства намијењена за отплату дуга.

(2) Средства из става 1. овог члана могу се инвестирати у инструменте који доспијевају прије датума намјенске употребе средстава.

(3) Средства из става 1. овог члана могу се инвестирати у складу са законом којим се уређује инвестирање јавних средстава.

(4) Камате остварене инвестирањем расположивих средстава представљају приход буџета Републике Српске и уплаћују се на Јединствени рачун трезора буџета Републике Српске.

(5) Одредбе овог члана сходно се примјењују и на јединице локалне самоуправе и фондове социјалне сигурности.

**ГЛАВА III**

**СЕРВИСИРАЊЕ ДУГА**

**1. Алокација обавезе отплате спољног дуга БиХ и обавеза планирања средстава за сервисирање дуга Републике Српске, јединице локалне самоуправе, фондова социјалне сигурности, јавних предузећа и јавних установа и резервне мјере**

Алокација спољног дуга БиХ

Члан 32.

(1) Коначна алокација спољног дуга БиХ на Републику Српску извршена прије ступања на снагу овог закона важећа је и обавезујућа.

(2) Алокација спољног дуга БиХ која прије ступања на снагу овог закона није коначна, извршиће се по принципу крајњег корисника, а у случају да принцип крајњег корисника није примјењив, спољни дуг БиХ алоцираће се у складу са учешћем Републике Српске у расподјели прихода од индиректних пореза у вријеме када се врши алокација.

Обавеза планирања средстава

Члан 33.

(1) Средства потребна за сервисирање дуга Републике Српске се планирају у буџету, према динамици доспијећа тих обавеза.

(2) Буџетом за текућу годину и Законом о извршењу буџета Републике Српске прописује се износ потребан за сервисирање дуга за текућу фискалну годину.

(3) Одредбе ст. 1. и 2. овог члана сходно се примјењују и на јединице локалне самоуправе, фондове социјалне сигурности и крајње дужнике.

Мјере у случају кашњења сервисирања индиректног дуга Републике Српске

Члан 34.

(1) Дужник у чије име и за чији рачун се задужила Република Српска дужан је у потпуности платити свој релевантни дуг три радна дана прије дана доспијећа индиректног дуга Републике Српске.

(2) У случају када је извјесно да дужник из става 1. овог члана неће бити у могућности да на дан доспијећа свог релевантног дуга измири своје обавезе према Републици Српској, дужан је да обавијести Министарство финансија о могућности таквог кашњења, најкасније 30 дана прије рока доспијећа дуга.

(3) Обавјештење из става 2. овог члана обавезно садржи разлоге евентуалног кашњења и приједлог рока измирења тих обавеза.

(4) У случају изузетног погоршања финансијског стања дужника из става 1. овог члана, Министарство финансија може, на његов захтјев, одобрити репрограм обавеза по основу индиректног дуга Републике Српске.

(5) Уз захтјев из става 4. овог члана дужник доставља и образложење захтјева, план отплате дуга, детаљан план новчаних токова за годину у којој се захтјев подноси, те друге информације и документацију коју Министарство финансија затражи.

(6) Репрограм обавеза из става 4. овог члана може укључивати укупан износ свих доспјелих, а неплаћених главница, камата и других трошкова кредита, као и укупан износ недоспјелих главница дуга које доспијевају у периоду који не прелази двије године. Рок отплате репрограмираних обавеза не може бити дужи од седам година, а период одгоде плаћања главнице не може бити дужи од двије године.

(7) На репрограмиране обавезе из става 6. овог члана дужник из става 1. овог члана је дужан плаћати камату по стопи која је једнака каматној стопи оствареној на посљедњој аукцији обвезница Републике Српске чија је рочност еквивалентна року отплате репрограмираних обавеза. Уколико није могуће утврдити еквивалент, примјењује се каматна стопа остварена на посљедњој аукцији обвезница Републике Српске која има рок доспијећа најближи року репрограма, а која је емитована у посљедњих 12 мјесеци.

(8) У случају одобравања репрограма обавеза, Министарство финансија је дужно да са дужником закључи уговор или анекс уговора којим се прецизирају међусобна права и обавезе које из репрограма произлазе.

(9) Ако дужник не измири своју уговорну обавезу по основу репрограма на дан доспијећа, министар финансија доноси, по службеној дужности, рјешење којим се утврђује да нису испуњени услови из репрограма, након чега се репрограм раскида.

(10) У случају раскида репрограма, дужник из става 1. овог члана је дужан да у року од десет радних дана:

1) плати дуг који је у његово име и за његов рачун измирило Министарство финансија,

2) обрачуна и плати законску затезну камату на закасњели износ од дана доспијећа до дана стварног плаћања.

(11) У случају прекорачења рока из става 10. овог члана, Министарство финансија измирени дуг у име и за рачун дужника наплаћује обустављањем трансфера или дијела трансфера из буџета Републике Српске према дужнику, обустављањем прихода или дијела прихода са посебног рачуна за расподјелу прихода од индиректних пореза са јединственог рачуна који припадају дужнику или путем активирања инструмента обезбјеђења дуга.

(12) Министарство финансија неће издати сагласност из чл. 14. и 15. овог закона дужнику до момента измирења свих доспјелих, а неплаћених обавеза према Републици Српској, а у вези са индиректним задужењем.

(13) Република Српска неће издати гаранцију нити стварати индиректни дуг у име или за рачун дужника до момента измирења свих доспјелих, а неплаћених обавеза према Републици Српској, а у вези са индиректним задужењем.

(14) Одредбе овог члана сходно се примјењују и на јединице локалне самоуправе.

Резервне мјере у случају кашњења сервисирања дуга јединице локалне самоуправе према другим повјериоцима

Члан 35.

(1) У случају да јединица локалне самоуправекасни у измирењу обавеза по било којем дугу прописаним овим законом, осим по основу индиректног дуга Републике Српске, и то 15 дана од дана доспијећа, дужна је да у наредних пет дана обавијести Министарство финансија.

(2) По пријему обавјештења из става 1. овог члана, Министарство финансија захтијева од јединице локалне самоуправеда у року од 15 дана изради и достави план мјера за осигурање средстава за сервисирање дуга.

(3) План мјера из става 2. овог члана подлијеже одобрењу повјериоца, ако је потребно, у складу са одредбама акта о преузимању финансијских обавеза.

(4) Уколико јединица локалне самоуправене достави план мјера из става 2. овог члана у року који одреди Министарство финансија или не спроводи одобрене мјере, или је извјесно да дужник неће бити у могућности да плати доспјеле обавезе, а тај дуг је осигуран инструментом из члана 5. став 2. тачка 4) овог закона, Министарство финансија, у сврху уредног сервисирања дуга према повјериоцима, задржава дио прихода са посебног рачуна за расподјелу прихода од индиректних пореза са јединственог рачуна који припада јединици локалне самоуправе, а који је еквивалентан износу доспјелог неплаћеног дуга.

(5) Задржана средства из става 4. овог члана Министарство финансија депонује на намјенски рачун за сервис дуга дужника и платива су повјериоцу у складу са условима дефинисаним актом о преузимању финансијске обавезе.

(6) Одредбе овог члана сходно се примјењују и на фондове социјалне сигурности.

Рачуни за сервисирање релевантног спољног дуга

Члан 36.

(1) Сервисирање обавеза по основу релевантног дуга Републике Српске врши се са намјенских рачуна, односно подрачуна отворених код Централне банке БиХ.

(2) Министарство финансија издаје сагласност Министарству финансија и трезора БиХ за терећење подрачуна Републике Српске из става 1. овог члана код Централне банке БиХ.

**ГЛАВА IV**

**ГАРАНЦИЈЕ**

Природа гаранције Републике Српске

Члан 37.

(1) Гаранција Републике Српске се обавезно издаје у складу са условима прописаним овим законом.

(2) Гаранција Републике Српске представља њену потенцијалну обавезу која постаје стварна ако дужник није извршио у цијелости или дјелимично отплату гарантованог дуга, укључујући и трошкове финансирања у складу са условима из акта о преузимању финансијске обавезе, те уколико су испуњени и други услови из гаранције.

(3) Уколико се испуњење обавезе по основу издате гаранције затражи у складу са условима наведеним у гаранцији и у складу са одредбама овог закона, обавеза Републике Српске је да по доспијећу врши отплату у складу са ануитетним планом отплате.

(4) Гаранција Републике Српске доспјела на наплату у складу са условима из гаранције постаје дуг Републике Српске.

(5) Министар финансија доноси рјешење којим утврђује да су испуњени услови из ст. 3. и 4. овог члана.

(6) Претварање гаранције у дуг Републике Српске не подлијеже било којем ограничењу дуга Републике Српске из овог закона.

(7) Пријевремена плаћања се врше само ако је то изричито предвиђено у условима гаранције.

(8) Гаранција Републике Српске не може бити пренесена или уступљена трећој страни без сагласности Народне скупштине.

(9) Одредбе овог члана сходно се примјењују и на јединице локалне самоуправе.

Издаваоци и тражиоци гаранције

Члан 38.

(1) Издавалац гаранције је Република Српска и јединица локалне самоуправе, независно од основног посла између дужника и повјериоца.

(2) Тражилац гаранције је дужник који се обавезује да ће примарно отплатити гарантовани дуг, укључујући и остале трошкове у складу са условима акта о преузимању финансијске обавезе.

(3) Република Српска може издати гаранцију за гарантовање обавеза насталих задужењем јединица локалне самоуправе, фондова социјалне сигурности, Инвестиционо-развојне банке, јавних предузећа, јавних установа и инвестиционог носиоца пројекта уколико је такво задужење у складу са прописима који уређују њихово пословање.

(4) Јединица локалне самоуправе може издати гаранцију за задужење правном лицу чији је она већински власник.

(5) Гаранција Републике Српске, односно јединице локалне самоуправе може се издати за задужење тражиоца гаранције који испуњава критеријуме прихватљивости, које утврђује Влада.

Овлашћење и годишње ограничење за издавање гаранција Републике Српске

Члан 39.

(1) Народна скупштина, на приједлог Владе, одлучује о укупном износу гаранција Републике Српске које може издати Влада у току фискалне године, као и о њиховој намјени.

(2) Влада, у складу са ставом 1. овог члана, доноси појединачне одлуке о давању сагласности за издавање гаранције Републике Српске.

(3) Одлука о давању сагласности за издавање гаранције Републике Српске из става 2. овог члана садржи:

1) назив дужника који је поднио захтјев за издавање гаранције,

2) намјену задужења,

3) износ дуга,

4) услове задужења,

5) износ гаранције,

6) назив повјериоца,

7) лица овлашћена за потписивање гаранције,

8) лица овлашћена за потписивање уговора о регулисању међусобних права и обавеза у вези са гаранцијом са овлашћеним представником дужника.

(4) Одредбе овог члана сходно се примјењују и на јединице локалне самоуправе.

(5) Влада, на приједлог Министарства финансија, доноси уредбу којом се уређују услови и поступак издавања гаранција, као и образац за подношење иницијативе из члана 41. став 1. овог закона.

Намјена задужења за које се може издати гаранција

Члан 40.

(1) Гаранција Републике Српске може се издати за сљедеће намјене:

1) финансирање капиталних инвестиција,

2) рефинансирање постојећег дуга,

3) финансирање пренесених обавеза,

4) финансирање буџетског дефицита,

5) обезбјеђење средстава ради измирења законом утврђених права,

6) финансирање програма реструктурирања или финансијске санације привредног субјекта који пружа услуге од јавног интереса, уколико је такав програм претходно одобрила Народна скупштина,

7) гарантовање обавеза насталих задужењем правних лица за пројекте од посебног значаја за економску стабилност Републике Српске, о чему одлучује Народна скупштина.

(2) Гаранције јединица локалне самоуправе могу се издати повјериоцу за намјене дефинисане ставом 1. т. 1), 2), 3) и 5) овог члана ако је програм претходно одобрила скупштина јединице локалне самоуправе.

Поступак издавања гаранција Републике Српске и јединица локалне самоуправе

Члан 41.

(1) Иницијатива за издавање гаранције подноси се Министарству финансија на прописаном обрасцу, посредством ресорног министарства, осим у случају јединице локалне самоуправе када се иницијатива подноси директно Министарству финансија.

(2) Прије достављања иницијативе из става 1. овог члана Министарству финансија, ресорно министарство издаје мишљење о оправданости намјене за издавање гаранције.

(3) Мишљење ресорног министарства о оправданости намјене за издавање гаранције обавезан је прилог иницијативи из става 1. овог члана.

(4) Министарства финансија по запримљеној иницијативи издаје мишљење у вези са ограничењем из члана 39. став 1. и члана 50. став 1. овог закона.

(5) Министарство финансија заједно са ресорним министарством подноси Влади информацију о иницијативи за издавање гаранције.

(6) Мишљење Министарства финансија и ресорног министарства обавезан су прилог информацији из става 5. овог члана.

(7) Влада закључком прихвата иницијативу за покретање поступка за издавање гаранције, утврђује ставове, одређује састав делегације за преговоре и овлашћује лица за потпис записника са преговора.

(8) Након прихватања иницијативе за издавање гаранције, Министарство финансија, уколико је потребно, заједно са ресорним министарством спроводи преговоре са повјериоцем у вези са гаранцијом и потребном документацијом.

(9) Уколико у току преговора није постигнута сагласност о битним питањима, Министарство финансија и ресорно министарство информишу Владу о обављеним преговорима, након чега Влада закључком заузима обавезујући став у вези са спорним одредбама.

(10) Захтјев за издавање гаранције Републике Српске подноси се Министарству финансија посредством ресорног министарства.

(11) Прије достављања захтјева из става 10. овог члана Министарству финансија, ресорно министарство издаје мишљење о оправданости намјене за издавање гаранције.

(12) Мишљење ресорног министарства о оправданости намјене за издавање гаранције обавезан је прилог захтјеву из става 10. овог члана.

(13) Министарство финансија врши процјену фискалног ризика Републике Српске у случају издавања гаранције, која је саставни дио мишљења Министарства финансија у вези са ограничењем из члана 39. став 1. и члана 50. став 1. овог закона.

(14) Након окончаних преговора, Министарство финансија заједно са ресорним министарством, ако је примјењиво, подноси Влади информацију о преговорима и приједлог одлуке о давању сагласности за издавање гаранције на одлучивање.

(15) Мишљење Министарства финансија и ресорног министарства обавезан су прилог информацији из става 14. овог члана.

(16) Након одобрења издавања гаранције, министар финансија и лице које овласти Влада дужни су да потпишу гаранцију.

(17) Министар финансија, односно лице које овласти Влада дужно је да са тражиоцем гаранције потпише акт о регулисању међусобних права и обавеза, а у вези са издатом гаранцијом.

(18) Одредбе овог члана сходно се примјењују и на јединице локалне самоуправе.

(19) Јединица локалне самоуправе дужна је да Министарству финансија достави одлуку о давању сагласности за издавање гаранције у року од десет дана од дана њене објаве у службеном гласилу јединице локалне самоуправе.

Процјена фискалног ризика

Члан 42.

(1) Процјена фискалног ризика подразумијева утврђивање нивоа ризика који настаје за Републику Српску уколико се гаранција изда.

(2) Министарство финансија може ангажовати професионалног спољног савјетника за процјену ризика за издавање конкретне гаранције у складу са овим законом.

(3) Професионални спољни савјетник из става 2. овог члана, уз потребну стручност и способност, дужан је да испуњава услове који се односе на независност за обављање процјене ризика.

(4) Министарство финансија има право да изврши ад хок ревизију или преглед, те да у сваком тренутку од тражиоца гаранције, односно дужника захтијева достављање и других релевантних информација и документације, а тражилац гаранције, односно дужник има обавезу доставити све тражене информације и документацију.

(5) Министарство финансија континуирано врши процјену фискалног ризика свих дужника за чије обавезе је гарантовала Република Српска.

(6) Министар финансија доноси упутство којим се уређује поступак процјене фискалног ризика из става 1. овог члана.

Провизија и премија ризика по основу гаранције Републике Српске

Члан 43.

(1) Министарство финансија је овлашћено наплатити премију и провизију тражиоцу гаранције на основу:

1) износа који се гарантује,

2) ризика који је повезан са тражиоцем гаранције.

(2) Провизија из става 1. овог члана обрачунава се у проценту од износа који се гарантује, тако да покрива трошкове настале у току издавања гаранције, а плаћа се једнократно прије издавања гаранције и приход је буџета Републике Српске.

(3) Премија из става 1. овог члана подразумијева премију ризика по издатој гаранцији и исказује се у проценту од износа дуга на који се издаје гаранција.

(4) Проценат премије утврђује се у моменту издавања гаранције, а премија се годишње наплаћује примјеном утврђеног процента на остатак дуга који је гарантован и приход је буџета Републике Српске.

Плаћање по основу гаранције Републике Српске

Члан 44.

(1) Повјерилац може Министарству финансија доставити захтјев за плаћање обавеза према акту о преузимању финансијске обавезе, посредством ресорног министарства, када повјерилац потврди да је покушао наплатити потраживање од примарног дужника активирањем инструмената обезбјеђења.

(2) У захтјеву из става 1. овог члана наводи се:

1) доспјели, а неплаћени износ главнице дуга, камата и осталих трошкова,

2) недоспјели износ главнице дуга, камата и осталих трошкова.

(3) Министар финансија, по добијању мишљења ресорног министарства о испуњености услова из гаранције, доноси рјешење којим утврђује да су испуњени услови из става 1. овог члана.

(4) Министарство финансија према рјешењу из става 3. овог члана извршава плаћање доспјелих, а неплаћених обавеза у име примарног дужника у року од 15 радних дана од дана поношења захтјева за плаћање гарантоване обавезе.

(5) Одредбе овог члана сходно се примјењују и на јединице локалне самоуправе.

Регресно право и наплата потраживања

Члан 45.

(1) Након извршеног плаћања на основу гаранције Републике Српске, Министарство финансија је носилац свих права и потраживања која је имао повјерилац према примарном дужнику, а у складу са гаранцијом, у обиму свих плаћања које је Министарство финансија извршило по тој гаранцији.

(2) Обавеза примарног дужника да изврши уплату Министарству финансија је безусловна и апсолутна на основу извршеног плаћања неизмирених доспјелих обавеза повјериоцу од стране Министарства финансија.

(3) Министарство финансија је дужно да спроведе процес наплате потраживања у складу са ст. 1. и 2. овог члана, те да предузме све мјере у складу са законом и уговором о регулисању међусобних права и обавеза по основу издавања гаранције с циљем поврата свих износа плаћених на основу гаранције, укључујући и све пратеће трошкове.

(4) Министарство финансија у склопу процеса наплате потраживања обрачунава и наплаћује законску затезну камату на све износе плаћене повјериоцу по основу издате гаранције.

(5) Министарство финансија износ плаћених обавеза по гаранцији директно наплаћује из средстава јединице локалне самоуправе, односно другог корисника јавних прихода за чије је извршење обавеза гарантовала Република Српска.

Обезбјеђење обавезе настале по основу гаранције Републике Српске

Члан 46.

Мјере обезбјеђења наплате обавеза насталих по основу гаранције Републике Српске су:

1) активирање мјеница дужника достављених у сврху осигурања гаранције,

2) активирање осталих средстава обезбјеђења достављених као осигурање гаранције,

3) запљена средстава дужника,

4) остале мјере у складу са прописима.

Престанак важења гаранције

Члан 47.

(1) Гаранција Републике Српске престаје да важи:

1) потпуним извршењем плаћања обавеза од стране дужника,

2) истеком рока важења гаранције,

3) плаћањем извршеним од стране Републике Српске у складу са условима из гаранције,

4) писаном изјавом повјериоца о ослобађању од обавеза по гаранцији.

(2) Министарство финансија по престанку важења гаранције захтијева од повјериоца поврат гаранције.

(3) Одредбе овог члана сходно се примјењују и на јединице локалне самоуправе.

**ГЛАВА V**

**ГРАНИЦЕ И УПРАВЉАЊЕ ДУГОМ**

**1. Горње границе дуга и гаранција**

Горња ограничења дуга

Члан 48.

(1) Укупан дуг Републике Српске на крају фискалне године не може бити виши од 60% оствареног бруто домаћег производа (у даљем тексту: БДП) у тој години.

(2) Јавни дуг Републике Српске на крају фискалне године не може бити виши од 55% оствареног БДП-а у тој години.

(3) Уколико јавни дуг Републике Српске достигне праг од 50% БДП-а, односно праг од 55% БДП-а, сходно се примјењују одредбе Закона о фискалној одговорности Републике Српске.

(4) Краткорочни дуг Републике Српске не може бити виши од 2,5% БДП-а у тој години.

(5) Изузетно од ст. 1. и 2. овог члана, дуг Републике Српске настао по основу задужења за финансирање санације штета у складу са Законом о Фонду солидарности Републике Српске, изузима се из ограничења која су прописана за укупан и јавни дуг Републике Српске.

Ограничења задужења јединице локалне самоуправе

Члан 49.

(1) Јединица локалне самоуправе може се задужити уколико у вријеме одобрења задужења износ сервисирања дуга који доспијева у свакој наредној години, укључујући и сервисирање за предложено ново задужење, не прелази 18% редовних прихода јединице локалне самоуправе остварених у посљедњој фискалној години.

(2) У сврху утврђивања поштовања ограничења из става 1. овог члана:

1) обрачун камата врши се по уговореној каматној стопи, односно за ново задужење по предложеној каматној стопи, с тим да уколико је уговорена или предложена варијабилна каматна стопа, примјењује се вриједност уговорене референтне каматне стопе на посљедњи дан у мјесецу који претходи подношењу захтјева,

2) уколико је дуг јединице локалне самоуправе изражен у страној валути, износи главнице и камате изражавају се у домаћој валути – конвертибилној марки, примјеном девизног курса Централне банке БиХ који је важио на посљедњи дан у мјесецу који претходи подношењу захтјева.

(3) Краткорочни дуг јединице локалне самоуправе не може бити виши од 5% редовних прихода јединице локалне самоуправе остварених у посљедњој фискалној години.

Ограничења гаранција

Члан 50.

(1) Укупна изложеност Републике Српске по издатим гаранцијама не може бити виша од 15% оствареног БДП-а у тој години.

(2) Укупна изложеност јединице локалне самоуправе по издатим гаранцијама не може бити виша од 30% износа редовних прихода јединице локалне самоуправе остварених у посљедњој фискалној години.

(3) Задужење Републике Српске и јединице локалне самоуправе за отплату гаранција издатих у складу са ограничењем из ст. 1. и 2. овог члана не урачунава се у ограничење дуга прописаног овим законом.

**ГЛАВА VI**

**ЕВИДЕНЦИЈЕ И ИЗВЈЕШТАВАЊЕ**

Вођење евиденције о дугу и гаранцијама

Члан 51.

(1) Министарство финансија дужно је да води потпуну, тачну и ажурну евиденцију о дугу и гаранцијама Републике Српске.

(2) Јединица локалне самоуправе дужна је да води потпуну, тачну и ажурну евиденцију о дугу и гаранцијама јединице локалне самоуправе.

(3) Дуг у страној или обрачунској валути изражава се у домаћој валути, према званичном курсу Централне банке БиХ на дан извјештаја.

(4) Министар финансија доноси упутство којим се уређују поступак прикупљања података, рокови и начин вођења евиденције, те извјештавање о у дугу и гаранцијама.

Извјештавање о дугу и гаранцијама

Члан 52.

(1) Министарство финансија дужно је да сачињава кварталне податке о дугу и гаранцијама, које доставља Влади и објављује их на својој интернет страници.

(2) Министарство финансија дужно је да доставља годишњи извјештај о задужењу, дугу и гаранцијама Влади и Народној скупштини у складу са роковима дефинисаним законима који уређују буџетски систем Републике Српске.

(3) Јединица локалне самоуправе дужна је да сачињава и скупштини јединице локалне самоуправе доставља на разматрање полугодишње, односно годишње извјештаје о дугу и гаранцијама, које објављује на својој интернет страници.

(4) Јединица локалне самоуправе дужна је да једном годишње у „Службеном гласнику Републике Српске“, најкасније до 30. априла текуће године, објави извјештај о стању дуга и гаранцијама за претходну годину.

(5) Министарство финансија дужно је Министарству финансија и трезора БиХ достављати податке о дугу и гаранцијама на начин предвиђен прописима о задуживању, дугу и гаранцијама БиХ.

Управљање дугом

Члан 53.

(1) Министарство финансија надлежно је за управљање дугом Републике Српске.

(2) Одредба става 1. овог члана сходно се примјењује и на јединице локалне самоуправе.

(3) Циљ управљања дугом је обезбјеђење потребних финансијских средстава за извршење буџета, финансирање одобрених капиталних инвестиција, те рефинансирање дуга, уз најниже могуће трошкове и прихватљив ниво ризика.

(4) Влада, на приједлог Министарства финансија, усваја стратегију управљања дугом.

(5) Стратегија управљања дугом израђује се годишње за наредни трогодишњи период.

(6) Након усвајања, Министарство финансија стратегију објављује на својој интернет страници.

**ГЛАВА VII**

**КАЗНЕНЕ ОДРЕДБЕ**

Прекршаји

Члан 54.

(1) Новчаном казном од 10.000 КМ до 15.000 КМ казниће се за прекршај одговорно лице у Министарству финансија које:

1) не обезбиједи доказе о поштовању ограничења дуга (члан 48),

2) супротно процедури задужења овог закона потпише акт о преузимању финансијске обавезе (члан 9),

3) створи индиректни дуг Републике Српске, а не потпише споразум о условима отплате обавеза по основу акта о преузимању финансијске обавезе од крајњег корисника (чл. 23. и 29),

4) изда гаранцију Републике Српске супротно прописаној процедури издавања гаранције (члан 41),

5) изврши плаћање по гаранцији прије него што утврди основаност захтјева за плаћање по гаранцији и његову усклађеност са условима из гаранције (члан 44),

6) не води евиденције о дугу и гаранцијама (члан 51).

(2) Новчаном казном од 10.000 КМ до 15.000 КМ казниће се за прекршај одговорно лице у јединици локалне самоуправе које:

1) створи дуг јединице локалне самоуправе супротно процедури задужења јединице локалне самоуправе (чл. 10. и 41),

2) не достави Министарству финансија одлуку о задуживању или издавању гаранције у прописаном року (члан 10),

3) не достави Министарству финансија одлуку о задуживању или издавању гаранције на претходну сагласност у прописаном року (чл. 14. и 40),

4) у прописаном року не објави извјештај о стању дуга и гаранцијама јединице локалне самоуправе (члан 52. став 4),

5) не достави Министарству финансија у прописаном року обавјештење о кашњењу у испуњењу доспјеле обавезе (члан 34. став 2. и члан 35. став 1).

(3) Новчаном казном од 10.000 КМ до 15.000 КМ казниће се за прекршај одговорно лице у фонду социјалне сигурности које:

1) створи дуг фонда социјалне сигурности супротно процедури задужења фонда социјалне сигурности (члан 11),

2) не достави Министарству финансија одлуку о задуживању или издавању гаранције на претходну сагласност у прописаном року (чл. 14. и 40),

3) не достави Министарству финансија у прописаном року обавјештење о кашњењу у испуњењу доспјеле обавезе (члан 34. став 2).

(4) Новчаном казном у износу од 10.000 КМ до 15.000 КМ казниће се за прекршај јавно предузеће које је у посљедње двије године заредом остварило негативан финансијски резултат и правно лице које има неотплаћен дуг за који је издата гаранција Републике Српске ако закључи уговор о кредиту, зајму и финансијском лизингу без претходне писане сагласности Министарства финансија из члана 14. овог закона.

(5) За прекршај из става 4. овог члана новчаном казном у износу од 1.500 КМ до 3.000 КМ казниће се и одговорно лице јавног предузећа и правног лица из става 4. овог члана.

(6) Новчаном казном у износу од 5.000 КМ до 10.000 КМ казниће се за прекршај јавно предузеће ако не изврши плаћање свог припадајућег дијела спољног дуга из члана 29. овог закона.

(7) За прекршај из става 6. овог члана новчаном казном у износу од 1.500 КМ до 3.000 КМ казниће се и одговорно лице јавног предузећа.

Прекршаји за остала лица

Члан 55.

(1) Новчаном казном у износу од 5.000 КМ до 10.000 КМ казниће се за прекршај дужник у чије име и за чији рачун се задужила Република Српска ако не поступи у складу са чланом 34. овог закона.

(2) За прекршај из става 1. овог члана новчаном казном у износу од 1.500 КМ до 3.000 КМ казниће се и одговорно лице дужника у чије име и за чији рачун се задужила Република Српска.

(3) Новчаном казном у износу од 5.000 КМ до 10.000 КМ казниће се за прекршај тражилац гаранције, односно дужник ако не изврши обавезу из члана 42. став 4. овог закона.

(4) За прекршај из става 3. овог члана новчаном казном у износу од 1.500 КМ до 3.000 КМ казниће се и одговорно лице тражиоца гаранције, односно дужника.

(5) Новчаном казном у износу од 10.000 КМ до 20.000 КМ казниће се за прекршај јавно предузеће и фонд социјалне сигурности ако податке о свом дугу не доставе Министарству финансија у складу са упутством из члана 51. став 4. овог закона.

(6) За прекршај из става 5. овог члана новчаном казном у износу од 1.500 КМ до 3.000 КМ казниће се и одговорно лице јавног предузећа, јединице локалне самоуправе и фонда социјалне сигурности.

(7) Новчаном казном у износу од 10.000 КМ до 20.000 КМ казниће се за прекршај министар финансија, градоначелник, односно начелник ако обавезе које чине унутрашњи и спољни дуг не отплаћују у складу са чланом 4. овог закона.

**ГЛАВА VIII**

**ПРЕЛАЗНЕ И ЗАВРШНЕ ОДРЕДБЕ**

Рокови за доношење прописа

Члан 56.

(1) Влада ће у року од 90 дана од дана ступања на снагу овог закона донијети:

1) уредбу којом уређује услове и поступак задуживања фондова социјалне сигурности (члан 11. став 5),

2) уредбу којом уређује услове и поступак индиректног задуживања Републике Српске у име и за рачун крајњих дужника (члан 23. став 10. и члан 29. став 11),

3) уредбу којом се уређују услови и поступак издавања гаранције Републике Српске (члан 39. став 5).

(2) Министар финансија ће у року од 90 дана од дана ступања на снагу овог закона донијети:

1) Упутство о вођењу евиденције дуга фондова социјалне сигурности (члан 11. став 6),

2) Упутство о поступку давања претходне писане сагласности за задужење (члан 14. став 7),

3) Упутство о поступку процјене фискалног ризика (члан 42. став 6),

4) упутство којим се прописују поступак прикупљања података, рокови и начин вођења евиденције и извјештавања о дугу и гаранцијама (члан 51. став 4).

Поступак до доношења подзаконских аката

Члан 57.

До доношења подзаконских аката прописаних овим законом примјењиваће се подзаконски акти који су важили до ступања на снагу овог закона, уколико нису у супротности са њим.

Престанак важења Закона

Члан 58.

Ступањем на снагу овог закона престаје да важи Закон о задуживању, дугу и гаранцијама Републике Српске („Службени гласник Републике Српске“, бр. 71/12, 52/14, 114/17, 11/20, 28/21 и 90/21).

Ступање на снагу

Члан 59.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ЗАДУЖИВАЊУ, ДУГУ И ГАРАНЦИЈАМА**

**РЕПУБЛИКЕ СРПСКЕ**

**I Уставни ОСНОВ**

Уставни основза доношење овог закона садржан је у Амандману XXXII на члан 68. т. 4, 6, 17. и 18. Устава Републике Српске, према којима Република Српска, између осталог, уређује законитост, својинске и облигационе односе и заштиту свих облика својине, правни положај предузећа и других организација, финансирање остваривања права и дужности Републике, као и друге односе од интереса за Републику.

Такође, одредбама члана 70. став 1. тачка 2. и став 2. тачка 2. Устава Републике Српске одређено је да Народна скупштина доноси законе, друге прописе и опште акте, те ратификује споразуме које Република закључи са државама и међународним организацијама уз пристанак Парламентарне скупштине БиХ.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-2990/25 од 29. октобра 2025. године, уставни основ за доношење овог закона садржан je у Амандману XXXII на члан 68. т. 4, 6, 17. и 18. Устава Републике Српске, према којима Република, између осталог, уређује законитост, својинске и облигационе односе и заштиту свих облика својине, правни положај предузећа и других организација, финансирање остваривања права и дужности Републике и друге односе од интереса за Републику. Такође, према члану 70. Устава, Народна скупштина доноси законе, друге прописе и опште акте.

Разлози за доношење овог закона су уређивање услова, начина и поступка задуживања Републике Српске, јединица локалне самоуправе и фондова социјалне сигурности, издавање гаранција Републике Српске и јединица локалне самоуправе, ограничења дуга, обезбјеђење средстава за отплату дуга, вођење евиденција и извјештавање о дугу и гаранцијама, као и друга питања која се односе на дуг и гаранције. Овим законом уводе су нова ограничења и процедуре за емисију дуга и издавање гаранција, а сам поступак задуживања како унутрашњег тако и спољног је детаљније уређен. Такође, прописују се резервне мјере у случају кашњења сервисирања индиректног дуга крајњих дужника, као и поступак и процедура издавања гаранција Републике Српске и јединица локалне самоуправе. Овим законом прописују се и обавезне процјене фискалних ризика, као и регресно право и наплата потраживања. Доношењем овог закона створиће се претпоставке за прецизнију и поузданију упоредивост показатеља дуга, задужености и изложености по гаранцијама, чиме се омогућава свеобухватније и квалитетније поређење са показатељима земаља у региону и шире.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач је овај закон објавио на интернет страници Министарства финансија и на веб-апликацији (eКонсултације), те извршио консултације са релевантним субјектима из ове области.

Секретаријат је упутио одређене сугестије које су се односиле на побољшање формулација текста Нацрта, а које је обрађивач прихватио и уградио у текст Закона.

Секретаријат констатује да је овај закон усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај нацрт усклађен са Уставом, правним системом Републике и Правилима за израду закона и других прописа Републике Српске, мишљења смо да се Нацрт закона o задуживању, дугу и гаранцијама Републике Српске може упутити даље на разматрање.

**IIi УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-3094/25 од 31. октобра 2025. године, а након увида у прописе Европске уније (ЕУ) и анализе Нацрта закона о задуживању, дугу и гаранцијама Републике Српске (у даљем тексту: Нацрт), установљено је да постоје обавезујући секундарни извори права који су релевантни за предмет уређивања достављеног нацрта, а које је израђивач узео у обзир приликом његове израде. Због тога се у Изјави о усклађености потврђује оцјена „Дјелимично усклађено“.

Закон уређује услове, начин и поступак задуживања Републике Српске, јединица локалне самоуправе и фондова социјалне сигурности, те издавање гаранција Републике Српске и јединица локалне самоуправе, ограничења дуга, обезбјеђење средстава за отплату дуга, вођење евиденција и извјештавање о дугу и гаранцијама, као и друга питања која се односе на дуг и гаранције.

С обзиром на предметну материју, израђивач је приликом израде Нацрта вршио дјелимично усклађивање са Директивом Савјета (ЕУ) 2011/85 од 8. новембра 2011. године o захтјевима за буџетске оквире држава чланица. Основни циљ ове директиве је успостављање детаљних правила за националне буџетске оквире држава чланица ЕУ, што подразумијева поштовање обавеза у погледу буџетског надзора које произлазе из Уговора о функционисању ЕУ, обезбјеђивање транспарентности и поузданости фискалних података, увођење средњорочног буџетског планирања и спровођење одрживе фискалне политике, те избјегавање прекомјерног буџетског дефицита.

С тим у вези, Нацрт је дјелимично усклађен са одредбама чл. 5, 9. и 12. Директиве, које се односе на обавезу успостављања нумеричких фискалних правила, односно утврђивање граница дуга, захтјеве за средњорочно буџетско планирање и управљање дугом, као и на досљедну примјену правила и поступака у прикупљању и обради података о јавним финансијама. Поред наведеног, израђивач је приликом утврђивања ограничења укупног дуга Републике Српске узео у обзир и референтне вриједности наведене у Протоколу бр. 12. о поступању у случају прекомјерног дефицита, којим су дефинисане референтне вриједности буџетског дефицита и јавног дуга.

Узевши у обзир да Нацрт прописује издавање гаранција Републике Српске, сугеришемо израђивачу да до израде приједлога Закона изврши процјену потребе и могућности усаглашавања ових одредаба са прописима ЕУ у области државне помоћи. Питање гаранција као специфичног инструмента додјеле државне помоћи уређено је Саопштењем Комисије о примјени чл. 87. и 88. Уговора о оснивању Европске заједнице на државну помоћ у облику гаранција .

Напомињемо да ће усвајање Нацрта допринијети испуњавању обавеза из члана 70. ССП-а, који се односе на обавезу усклађивања законодавства са правном тековином ЕУ, као и обавеза из члана 111, које се односе на сарадњу уговорних страна у области реформе јавне управе и спровођењу реформи усмјерених ка постизању фискалне одрживости.

**Iv РАЗЛОЗИ ЗА ДОНОШЕЊЕ закона**

Законом о задуживању, дугу и гаранцијама Републике Српске („Службени гласник Републике Српске“, бр. 71/12, 52/14, 114/17, 131/20, 28/21 и 90/21) уређен је начин и поступак задуживања, издавање гаранција и емисија хартија од вриједности Републике Српске, јединица локалне самоуправе и фондова социјалне сигурности. Овим законом прописано је обезбјеђење средстава за отплату дуга, вођење евиденције о дугу, гаранцијама и хартијама од вриједности, као и друга питања која се односе на дуг, гаранције и хартије од вриједности Републике Српске, јединица локалне самоуправе и фондова социјалне сигурности. Тако конципиран закон, заједно са постојећим прописима из области буџетског система, чини цјеловит правни оквир за унапређивање и контролу буџетске дисциплине и смањење ризика презадужености. Поред тога, успостављен је правни оквир за задуживање путем емисије дужничких хартија од вриједности које емитују Република Српска и јединице локалне самоуправе.

Имајући у виду досадашња искуства и праксу у примјени закона, стечена знања, нове инструменте дуга, савремене трендове, као и појаву нових мандаторних учесника, савјетника, агената и других лица на финансијским тржиштима, те нове облике емисије дуга и потребу свеобухватнијег планирања, евидентирања и управљања дугом, приступило се изради новог закона. Нацрт закона о задуживању, дугу и гаранцијама Републике Српске дјелимично је усклађен са прописима Европске уније који регулишу дуг.

С обзиром на то да су планиране измјене захтијевале измјену или допуну више од половине чланова важећег закона, приступило се изради новог Закона са истим називом, што је у складу са Правилима за израду закона и других прописа Републике Српске („Службени гласник Републике Српске“, број 24/14).

Предложеним текстом Нацрта закона о задуживању, дугу и гаранцијама Републике Српске у значајној мјери измијењени су форма и садржај досадашњег закона. Прописани су услови, начин и поступак задуживања Републике Српске, јединица локалне самоуправе и фондова социјалне сигурности, издавање гаранција Републике Српске и јединица локалне самоуправе, ограничења дуга, обезбјеђење средстава за отплату дуга, вођење евиденција и извјештавање о дугу и гаранцијама, као и друга питања која се односе на дуг и гаранције.

Основне измјене у односу на претходно законско рјешење односе се на прецизније одређење појединих израза као што су: акт о преузимању финансијске обавезе, већински власник, директна и индиректна гаранција, дужник, инвестициони носилац пројекта, јавна установа, јавно предузеће, капитална инвестиција, крајњи, односно примарни дужник, корисник гаранције, повјерилац, принцип крајњег корисника, репрограм, рефинансирање, финансијски лизинг и фондови социјалне сигурности.

Уведена су нова ограничења и процедуре за емисију дуга и издавање гаранција, а поступак задуживања, како унутрашњег, тако и спољног је детаљно нормиран. Осим тога, поступак задуживања је детаљније уређен, и то према различитим инструментима задуживања. Такође, намјене, поступци, процедуре, овлашћења, ограничења и неопходне сагласности за задуживање јединица локалне самоуправе и фондова социјалне сигурности су уређени прецизније и јасније.

Овим законом уведене су мјере и резервне мјере у случају кашњења сервисирања индиректног дуга крајњих дужника. Прецизније је уређен поступак и процедура издавања гаранција Републике Српске и јединица локалне самоуправе, а уведене су обавезне процјене фискалних ризика, као и регресно право и наплата потраживања. Управљање дугом је нормирано.

Имплементацијом одредаба овог закона створиће се претпоставке за прецизнију и поузданију упоредивост показатеља дуга, задужености и изложености по гаранцијама, чиме ће се омогућити свеобухватније и квалитетније поређење са показатељима земаља у региону и шире.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Закон је подијељен у осам глава.

Глава I (Основне одредбе) утврђује предмет закона и дефинише основне појмове.

Чланом 1. утврђује се предмет закона, односно услови, начин и поступак задуживања Републике Српске, јединица локалне самоуправе и фондова социјалне сигурности, издавање гаранција Републике Српске и јединица локалне самоуправе, ограничења дуга, обезбјеђење средстава за отплату дуга, вођење евиденција и извјештавање о дугу и гаранцијама.

Чланом 2. дефинишу се појмови који се користе у овом закону.

Глава II (Дуг и задуживање) дефинише статус и инструменте обезбјеђења дуга, начин задуживања, овлашћења и годишња ограничења новог задуживања, претходну сагласност за задуживање, намјену и поступак задуживања, задуживање Републике Српске на домаћем тржишту, као и на спољном тржишту, те инвестирање средстава по основу задужења.

Члан 3. утврђује дуг као апсолутну и безусловну обавезу Републике Српске, јединица локалне самоуправе, фондова социјалне сигурности, јавних предузећа, Инвестиционо-развојне банке и јавних установа, у складу са условима из акта о преузимању финансијске обавезе.

Чланом 4. утврђено је да све обавезе које чине дуг Републике Српске имају једнак статус, као и да је отплата дуга Републике Српске приоритетна обавеза која се измирује из прихода Републике Српске.

Члан 5. утврђује да се дуг може додатно осигурати посебним јемством и дефинише инструменте осигурања дуга.

Чланом 6. утврђена је ништавност дуга.

Члан 7. утврђује мјесто, валуту и форму задуживања, у смислу да се Република Српске и јединице локалне самоуправе могу задуживати у земљи и иностранству, у домаћој и страној валути, у форми кредита, зајмова, хартија од вриједности, финансијског лизинга и преузимања дуга.

Чланом 8. дефинисано је да се Република Српска и јединице локалне самоуправе могу задуживати краткорочно и дугорочно.

Чланом 9. утврђено је овлашћење за задуживање, на начин да Народна скупштина одлучује о укупном краткорочном и дугорочном задуживању и његовој намјени, док Влада доноси појединачне одлуке о дугорочном задуживању у оквиру одобрених износа, а појединачна рјешења о краткорочном задуживању доноси министар финансија, као и да у случају одобравања капиталне инвестиције Народна скупштина доноси одлуку о задужењу у сврху финансирање те инвестиције, те су дефинисани и елементи одлуке.

Чланом 10. утврђује се да јединица локалне самоуправе може да се задужи искључиво на основу одлуке скупштине јединице локалне самоуправе, дефинишу се елементи одлуке, као и обавеза достављања одлуке Министарству финансија.

Чланом 11. утврђено је овлашћење за задуживање фондова социјалне сигурности, на начин да надлежни орган фонда социјалне сигурности, уз прибављену претходну сагласност Министарства финансија и у складу са усвојеним финансијским планом пословања, доноси одлуку о задужењу фонда социјалне сигурности, те су утврђени елементи одлуке, као и обавеза спровођења процедуре у случају када је задужење праћено гаранцијом Републике Српске.

Чл. 12. и 13. утврђена су годишња ограничења износа новог задужења Републике Српске, јединица локалне самоуправе и фондова социјалне сигурности.

Чл. 14. и 15. утврђују се случајеви када је за задужење потребна претходна сагласност Министарства финансија, односно претходна сагласност јединица локалне самоуправе.

Чл. 16. до 19. дефинишу намјену краткорочног и дугорочног задужења Републике Српске, јединица локалне самоуправе и фондова социјалне сигурности.

Чл. 20. до 24. утврђује се поступак директног и индиректног задуживања Републике Српске на домаћем тржишту, емитовање и трговање хартијама од вриједности, процедуре у вези са емисијом хартија од вриједности на домаћем тржишту, те стварање релевантног унутрашњег дуга Републике Српске.

Чл. 25. до 30. утврђује се поступак директног и индиректног задуживања Републике Српске на иностраном тржишту, емитовање и трговање хартијама од вриједности на међународном тржишту, процедуре у вези са емисијом хартија од вриједности на међународном тржишту, те релевантни спољни дуг Републике Српске.

Члан 31. утврђује могућност инвестирања средстава добијених по основу задужења прије њихове намјенске употребе, као и средстава намијењених за отплату дуга.

Глава IIΙ (Сервисирање дуга) ближе уређује сервисирање дуга, мјере у случају кашњења сервисирања дуга, те сарадњу са Централном банком БиХ.

Члан 32. дефинише алокацију спољног дуга БиХ.

Чл. 33. до 35. утврђује се обавеза планирања средстава за сервисирање дуга, мјере у случају кашњења у сервисирању индиректног дуга Републике Српске од стране крајњих дужника, као и резервне мјере у случају кашњења сервисирања дуга јединица локалне самоуправе према другим повјериоцима.

Члан 36. дефинише да се сервисирање обавеза по основу релевантног дуга Републике Српске врши са намјенских рачуна, односно подрачуна отворених код Централне банке БиХ.

Глава IV (Гаранције) уређује гаранције Републике Српске.

Чл. 37. до 47. дефинише се природа гаранције, поступак издавања гаранције, издаваоци и тражиоци гаранције, овлашћење и годишње ограничење за издавање гаранција Републике Српске, намјена задужења за које се може издати гаранција, поступак издавања гаранција Републике Српске и јединица локалне самоуправе, процјену фискалног ризика, обрачун и наплату провизије и премије ризика по основу гаранција, плаћање по основу гаранције, регресно право, мјере обезбјеђења наплате потраживања, те престанак важења гаранције.

Глава V (Границе и управљање дугом) односи се на горње границе дуга и гаранција.

Чл. 48. до 50. утврђена су горња ограничења укупног и јавног дуга, као и краткорочног дуга, ограничења задужења јединице локалне самоуправе и ограничења гаранција Републике Српске и јединица локалне самоуправе.

Глава VΙ (Евиденције и извјештавање) уређује евиденције и обавезу достављања података о дугу и гаранцијама, извјештавање и објављивање информација о дугу и гаранцијама, те управљање дугом.

Чланом 51. утврђена је обавеза вођења евиденције о дугу и гаранцијама.

Чланом 52. прописано је извјештавање и објављивање информација о дугу и гаранцијама.

Чланом 53. утврђена је надлежност Министарства финансија за управљање дугом, дефинисан је циљ управљања дугом, те израда и објављивање Стратегије управљања дугом.

Глава VΙΙ (Казнене одредбе), односно чл. 54. и 55. утврђују се прекршајне казне за правно лице и одговорно лице у случају поступања супротно одредбама овог закона.

Глава VΙΙΙ (Прелазне и завршне одредбе), однонсо чланом 56. утврђују се рокови за доношење спроведбених прописа.

Чланом 57. утврђено је да се до доношења подзаконских аката у складу са овим законом примјењују подзаконски акти који су били на снази до доношења овог закона, уколико нису у супротности са овим законом.

Чланом 58. утврђује се престанак важења Закона о задуживању, дугу и гаранцијама Републике Српске објављеног у „Службеном гласнику Републике Српске“ бр. 71/12, 52/14, 114/17, 11/20, 28/21 и 90/21.

Чланом 59. прописује се ступање на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Нацрт закона о задуживању, дугу и гаранцијама Републике Српске и Образац 1. процјене утицаја закона, Министарство привреде и предузетништва у Мишљењу број: 18.06-322-283/25 од 29. октобра 2025. године констатује да је обрађивач спровео сљедеће методолошке кораке процјене утицаја прописа.

Нацрт закона је усклађен са Стратегијом управљања јавним финансијама Републике Српске за период 2021–2025. године и није предвиђен Програмом рада Владе Републике Српске и Програмом рада Народне скупштине Републике Српске за 2025. годину.

У вези с проблемом који се жели ријешити, обрађивач је навео да су у примјени Законa о задуживању, дугу и гаранцијама Републике Српске уочени одређени недостаци, који су довели до потешкоћа у примјени појединих одредаба закона, те потреба измјене одређених одредаба које су превазиђене или нису јасно дефинисане. Законом, који је на снази, нису детаљно уређене процедуре за задуживање и издавање гаранција, није прецизно дефинисано када се издају претходне сагласности за задуживање, нити су дефинисане мјере које ће се спроводити у случају кашњења сервисирања индиректног дуга Републике Српске.

Циљ доношења Нацрта је јачање финансијске дисциплине у процесу задуживања и издавања гаранција.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези с утицајем на јавне буџете, обрађивач је навео да се не очекује директан утицај Нацрта на јавне буџете, осим у случају изрицања прекршајних санкција. Имајући у виду да ће субјектима који не остварују позитивне пословне резултате бити онемогућено задуживање уз гаранцију Републике Српске, могућ је позитиван утицај на стабилност и одрживост јавних финансија. Осим тога, Нацртом се уводи обавезна процјена фискалног ризика и додатно уређују регресно право и наплата потраживања, те се очекује смањење фискалног ризика и повећање финансијске дисциплине. Нацртом се прописује обавеза Министарству финансија да доставља податке о дугу и гаранцијама Влади Републике Српске и исте објављује на својој интернет страници, те годишњи извјештај Влади и Народној скупштини Републике Српске. Такође, јединицама локалне самоуправе прописује се обавеза извјештавања скупштине јединице локалне самоуправе о дугу и гаранцијама и објављивања на својој интернет страници и у „Службеном гласнику Републике Српске“. На овај начин Нацрт доприноси јачању институционалне ефикасности, транспарентности у раду надлежних органа и укупном унапређењу система јавних финансија и управљања. Увођењем савремених метода задуживања и утврђивањем јасних ограничења у њиховој примјени омогућава се ефикасније и одговорније управљање јавним средствима.

У вези с утицајем на пословање, обрађивач је навео да се Нацртом дефинише шири спектар финансијских инструмената и јаснији услови задуживања, као и обухват редовних прихода јединица локалне самоуправе, те на тај начин омогућава да све јединице локалне самоуправе добију једнаку и већу шансу за инвестирање у инфраструктуру и друге приоритете у свим регионима, што директно доприноси равномјернијем регионалном развоју Републике Српске. Нацртом се прописује могућност да се гаранција изда за финансирање програма реструктурирања или финансијске санације привредних субјеката који пружају услуге од јавног интереса, чиме се омогућава правовремена реакција институција у ситуацијама када би неометано функционисање тих субјеката било од кључног значаја за грађане и стабилност привреде. Осим тога, Нацртом се прописује могућност гарантовања обавеза за пројекте од посебног значаја за економску стабилност Републике Српске, како би се омогућила институционална подршка привредним активностима које могу имати дугорочне позитивне ефекте на запосленост, инвестиције и одржив раст. Издавање наведених гаранција подлијеже одобрењу Народне скупштине, чиме се обезбјеђује транспарентност и законитост у одлучивању о издавању гаранција. Поред тога, Нацртом се утврђују рокови, дозвољени и недозвољени поступци, те јасно прописују санкције за непоштовање утврђених одредаба, чиме се обезбјеђује већи степен правне сигурности и уједначена примјена прописа.

Нацртом закона нису прописане формалности за грађане и пословни сектор у Републици Српској.

У вези са социјалним утицајем, обрађивач је навео да Нацрт нема социјалних утицаја.

У вези с утицајем на животну средину, обрађивач је навео да Нацрт не садржи одредбе које утичу на животну средину.

У погледу осталих методолошких корака процјене утицаја прописа, обрађивач је навео да су о тексту преднацрта закона обављене консултације с министарствима, Савезом општина и градова Републике Српске, Фискалним савјетом Републике Српске, Инвестиционо-развојном банком Републике Српске, Унијом послодаваца Републике Српске, Привредном комором Републике Српске и Комором самосталних предузетника Републике Српске.

Када је у питању праћење спровођења прописа, обрађивач је навео да је за надзор над примјеном закона надлежно Министарство финансија, а ефекти примјене закона ће се вредновати на основу укупног нивоа укупног и јавног дуга у односу на БДП, нивоа задужености јединица локалне самоуправе, стања дуга и изложености по издатим гаранцијама, структуре дуга и редовности у сервисирању обавеза по основу дуга.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**Vii учешће јавности и консултације у изради закона**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је утврдио да је овај закон од интереса за јавност.

Текст Преднацрта закона је у процесу консултација достављен и заинтересованим субјектима, као што су Савез општина и градова Републике Српске, Фискални савјет Републике Српске, Удружење послодаваца, Привредна комора Републике Српске, Комора самосталних предузетника Републике Српске, свим министарствима и јавним предузећима, Инвестиционо-развојној банци и осталим заинтересованим странама. У току процеса консултација Министарство је одржало састанке са представницима наведених субјеката 29. септембра 2025. године у Административном центру зграде Владе Републике Српске.

Након достављених мишљења и приједлога заинтересованих страна, прихваћени и уграђени у текст Нацрта закона су сви оправдани приједлози.

**ViIi ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средства у односу на она која се планирају буџетом у складу са средњорочним плановима прихода и расхода Републике Српске.